नामिबियामा भएको डिभिजन टू को मस्ट विन गेममा हार नजिक पुगेको नेपाललाई एकल प्रदर्शनमा जित दिलाएङ्का क्रिकेटर करणले २०७४ को स्पेशल अवार्ड पाए। उनले क्यानडाले दिएको १९५ रनको लक्ष्य पछ्याएको नेपाल ४२.१ ओभरमा १४४ रन बनाउँदा ९ विकेट गुमाइसकेको थियो। त्यसबेला नेपाल लगभग हार नजिक थियो। तर, दशौँ नम्बरमा क्रिज पुगेका करणले चमत्कारिक खेल प्रदर्शन गर्दै दशौँ विकेटका लागि सन्दीप लिमछानेसँग नटआउट ५१ रनको साझेदारी गर्दै जित दिलाए। करणले ३१ बल खेल्दै ३ चौका र ४ छक्काको मद्दतमा नटआउट ४२ रन बनाएका थिए। उक्त जितपछि नेपाल शीर्ष दुईमा रहँदै वर्ल्डकप क्वालिफाएरका लागि छनोट भएको थियो। पछि गएर त्यही प्रदर्शन नेपाललाई ओडिआई स्ट्याटस दिलाउने आधार बन्यो।
